text: ২৬ অক্টোবর ২০২১, ১৭:৫৮আপডেট : ২৬ অক্টোবর ২০২১, ১৭:৫৮
  স্বরাষ্ট্রমন্ত্রী আসাদুজ্জামান খান কামাল বলেছেন, 'যে ছেলেটি পুজামণ্ডপে কোরআন শরিফ রাখার মতো কাজটি করেছে তাকে পুলিশ জিজ্ঞাসাবাদ করছে। আমরা মনে করছি, কিছু দিনের মধ্যেই এর পেছনের কারণ জানতে পারবো।'
  মঙ্গলবার (২৬ অক্টোবর) সচিবালয়ে কর্মরত সাংবাদিকদের সংগঠন 'বাংলাদেশ সেক্রেটারিয়েট রিপোর্টার্স ফোরাম' আয়োজিত বিএসএফ সংলাপে তিনি এসব কথা বলেন।
  সচিবালয়ে সংগঠনের নিজস্ব কার্যালয়ে সংগঠনের সভাপতি তপন বিশ্বাসের সভাপতিত্বে অনুষ্ঠিত এই সংলাপে সংগঠনের সাধারণ সম্পাদক মাসউদুল হক উপস্থিত ছিলেন।
  স্বরাষ্ট্রমন্ত্রী বলেন, 'নোয়াখালীর সহিংসতার ঘটনায় যারা জড়িত তাদের নামও জানা গেছে। এমন নামও শুনবেন যারা আপনাদেরও পরিচিত। রংপুরের ঘটনায়ও নাম জানা গেছে। আমরা শিগগিরই জানাবো।'
  আসাদুজ্জামান খান কামাল বলেন, 'মন্দিরে কোরআন রাখা কোনও হিন্দুর কাজ নয়, যা আমি আগেও বলেছি। আমি দায়িত্ব নিয়ে, অভিজ্ঞতা নিয়েই বলেছিলাম। শেষ পর্যন্ত সেটাই হয়েছে। কারণ কোনও হিন্দুর এই দুঃসাহস হবে না।'